## James Gaffigan i Javier Perianes tornen a Les Arts amb obres de Ravel, Franck i Coll

*** Les Arts estrena a Espanya *Ciudad sin sueño*, obra encàrrec de Les Arts al valencià Francisco Coll, que ha rebut l’elogi de la crítica
* El programa inclou l’exigent *Concert per a piano* de Ravel i el seu imprescindible *La Valse* juntament amb el poema simfònic *Le Chasseur maudit* de Franck**

El Palau de les Arts  Reina Sofia clausura la programació simfònica de 2024 divendres que ve, 20 de desembre, en l’Auditori amb Javier Perianes i l’Orquestra de la Comunitat Valenciana (OCV) amb la direcció de James Gaffigan.

En el faristol figuren pàgines de Maurice Ravel, César Franck, a més de *Ciudad sin sueño* del valencià Francisco Coll, obra encàrrec del teatre d’òpera valencià juntament amb la London Philharmonic Orchestra, la Toronto Symphony Orchestra i la Sinfonieorchester Basel, que s’estrena a Espanya.

Javier Perianes, el pianista espanyol més internacional de la seua generació i a qui el mateix Coll dedica l’obra, interpreta juntament amb l’OCV esta ‘fantasia per a piano i orquestra’, la presentació de la qual a Londres va rebre l’elogi dels principals rotatius britànics com *The Guardian, The Times* o el *Financial Times*.

El programa inclou una altra peça reservada per a autèntics virtuosos del teclat com el mateix Perianes: *Concert per a piano i orquestra en Sol major*, de Ravel; l’última gran obra del genial compositor del famós *Bolero*, enèrgica i optimista, que beu de la influència del *jazz* que el gal va descobrir als Estats Units.

El repertori francés serà el gran protagonista de l’última cita simfònica de Les Arts en 2024, en la qual James Gaffigan i la formació titular de Les Arts interpretaran també *La Valse*, partitura que Ravel va dedicar a la Viena imperial dels valsos de Strauss i que el passat 2022 es va consolidar com l’obra més interpretada en les grans sales de concerts del món juntament amb el fascinant poema simfònic *Le Chasseur maudit* de Franck.

Fecha: 14/12/2024